**JUNGTINĖS VEIKLOS SUTARTIS**

2023 m. d. Nr.

Vilnius

**Vidaus reikalų ministerija** (toliau – **Ministerija)** (juridinio asmens kodas 188601464),atstovaujama vidaus reikalų ministrėsAgnės Bilotaitės, veikiančios pagal Lietuvos Respublikos vidaus reikalų ministerijos nuostatus, patvirtintus Lietuvos Respublikos Vyriausybės 2001 m. kovo 14 d. nutarimu Nr. 291 „Dėl Lietuvos Respublikos vidaus reikalų ministerijos nuostatų patvirtinimo“,

**Molėtų rajono savivaldybė** (toliau – **Savivaldybė**) (juridinio asmens kodas 111106995), atstovaujama mero Sauliaus Jauneikos, veikiančio pagal Molėtų rajono savivaldybės tarybos 2023 m. rugsėjo d. sprendimo Nr. B1- „Dėl Molėtų rajono savivaldybės dalyvavimo pilotiniame modelyje „Bendra priešgaisrinės saugos užtikrinimo sistema – kokybiška ir patikima pagalba nelaimės atveju“, pritarimo jungtinės veiklos sutarties sudarymui ir įgaliojimų suteikimo“ 3 punktą,

**Priešgaisrinės apsaugos ir gelbėjimo departamentas prie Vidaus reikalų ministerijos** (toliau – **Departamentas**) (juridinio asmens kodas 188601311), atstovaujamas direktoriaus Sauliaus Greičiaus, veikiančio pagal Priešgaisrinės apsaugos ir gelbėjimo departamento prie Vidaus reikalų ministerijos nuostatus, patvirtintus Lietuvos Respublikos vidaus reikalų ministro 2010 m. gruodžio 31 d. įsakymu Nr. 1V-831 „Dėl Priešgaisrinės apsaugos ir gelbėjimo departamento prie Vidaus reikalų ministerijos nuostatų patvirtinimo“,

toliau visi kartu – Šalys, o kiekvienas atskirai – Šalis,

atsižvelgdamos į tai, kad:

* Savivaldybės taryba 2023 m. rugsėjo d. priėmė sprendimą Nr. B1- „Dėl Molėtų rajono savivaldybės dalyvavimo pilotiniame modelyje „Bendra priešgaisrinės saugos užtikrinimo sistema – kokybiška ir patikima pagalba nelaimės atveju“, pritarimo jungtinės veiklos sutarties sudarymui ir įgaliojimų suteikimo“, kuriuo pritarta Savivaldybės dalyvavimui pilotiniame modelyje „Bendra priešgaisrinės saugos užtikrinimo sistema – kokybiška ir patikima pagalba nelaimės atveju“ (toliau – Pilotinis modelis);
* Savivaldybė privalo užtikrinti valstybinės (valstybės perduotos savivaldybėms) priešgaisrinės saugos funkcijos kokybišką vykdymą ir tęstinumą;
* vadovaudamasi Lietuvos Respublikos vietos savivaldos įstatymo 5 straipsnio 3 dalimi, bendriems tikslams pasiekti savivaldybė gali sudaryti jungtinės veiklos sutartį su valstybės institucijomis;
* Departamentas pagal suteiktus įgaliojimus atlieka priešgaisrinės saugos funkciją Lietuvos Respublikos teritorijoje ir prižiūri, kaip atliekama valstybinė (valstybės perduota savivaldybėms) priešgaisrinės saugos funkcija ir vykdomi priešgaisrinės saugos teisės aktų reikalavimai;
* Ministerija formuoja valstybės politiką priešgaisrinės saugos ir gelbėjimo darbų srityje, organizuoja, koordinuoja ir kontroliuoja jos įgyvendinimą;
* Aštuonioliktosios Lietuvos Respublikos Vyriausybės programos nuostatų įgyvendinimo plane, patvirtintame Lietuvos Respublikos Vyriausybės 2021 m. kovo 10 d. nutarimu Nr. 155 „Dėl Aštuonioliktosios Lietuvos Respublikos Vyriausybės programos nuostatų įgyvendinimo plano patvirtinimo“, numatyta tobulinti priešgaisrinės saugos užtikrinimo sistemą, siekiant jos didesnio efektyvumo ir veiksmingumo;
* Lietuvos Respublikos Seimo Nacionalinio saugumo ir gynybos komitetas   
  2021 m. birželio 30 d. sprendimu Nr. 104-Spr-15 „Dėl priešgaisrinės saugos sistemos efektyvumo“ ir Lietuvos Respublikos Seimo Audito komitetas 2021 m. gegužės 5 d. sprendimu Nr. 141-S-2 „Dėl priešgaisrinės apsaugos sistemos efektyvinimo“ inicijavo pokyčius priešgaisrinės saugos užtikrinimo sistemoje;

sudarė šią jungtinės veiklos sutartį (toliau – Sutartis).

**I. SUTARTIES DALYKAS**

1.1. Šalys, kooperuodamos savo patirtį, darbą, žinias, finansinius, materialinius ir techninius išteklius, įsipareigoja bendradarbiauti siekdamos kokybiškai įgyvendinti Pilotinį modelį.

1.2. Sutarties tikslas – konsoliduojant valstybinės priešgaisrinės gelbėjimo tarnybos (toliau – VPGT) ir Savivaldybės priešgaisrinės tarnybos (toliau – SPT) veiklą, užtikrinti kokybišką valstybinės (valstybės perduotos savivaldybėms) priešgaisrinės saugos funkcijos vykdymą ir jos tęstinumą.

1.3. VPGT nuo 2023 m. nuo spalio 1  d. neribotam terminui Molėtų rajono savivaldybėje perima SPT funkcijų, nustatytų Lietuvos Respublikos priešgaisrinės saugos įstatyme, vykdymą, išskyrus funkcijas, nustatytas Sutarties 2.3.6 papunktyje.

**II. ŠALIŲ TEISĖS IR ĮSIPAREIGOJIMAI**

2.1. Šalys įsipareigoja:

2.1.1. tinkamai ir laiku vykdyti įsipareigojimus, nustatytus Sutartyje ir Lietuvos Respublikos teisės aktuose;

2.1.2. aktyviai bendradarbiauti, teikti viena kitai turimą informaciją, dokumentus, konsultacijas, visokeriopą pagalbą, organizuoti ir dalyvauti bendrai rengiamuose projektuose, veiklose ir renginiuose, susijusiuose su Pilotinio modelio įgyvendinimu;

2.1.3. paskirti asmenis, atsakingus už tinkamą Pilotinio modelio įgyvendinimą ir bendrų Šalių veiksmų koordinavimą;

2.1.4. pagal kompetenciją sudaryti sąlygas Pilotinio modelio bendriems tikslams pasiekti ir susilaikyti nuo bet kokių kitų veiksmų, kurie galėtų turėti neigiamos įtakos Pilotiniam modeliui ir Sutarčiai įgyvendinti.

2.2. Ministerija įsipareigoja:

2.2.1. pagal poreikį perskirstyti tarp ketvirčių Molėtų rajono savivaldybei 2023 m. skirtus valstybės biudžeto asignavimus tikslinei dotacijai priešgaisrinės saugos funkcijai vykdyti, užtikrinant SPT darbuotojų, kurie nebus perkelti į VPGT struktūrą, išeitinių išmokų sumokėjimą;

2.2.2. inicijuoti 2024 m. planuojamų biudžeto asignavimų perskirstymą Pilotiniam modeliui įgyvendinti ir, esant poreikiui, skirti tikslines dotacijas (valstybinei (valstybės perduotai savivaldybėms) funkcijai vykdyti) Molėtų savivaldybei SPT darbuotojams, kuriems teisės aktų nustatyta tvarka priklauso ilgalaikio darbo išmokos, šioms išmokoms sumokėti;

2.2.3. inicijuoti reikalingų (su Sutarties 1.3 papunkčio įgyvendinimu susijusių) Lietuvos Respublikos Vyriausybės nutarimų ir Lietuvos Respublikos vidaus reikalų ministro įsakymų pakeitimą ir priėmimą;

2.2.4. vykdyti Pilotinio modelio įgyvendinimo koordinavimą.

2.3. Savivaldybė įsipareigoja:

2.3.1. panaudos pagrindais ar patikėjimo teise perduoti SPT naudojamą turtą Departamentui;

2.3.2. perkelti SPT darbuotojus į VPGT struktūrą, pasirašant trišalius susitarimus tarp Savivaldybės arba Savivaldybės įgalioto SPT viršininko, Departamento direktoriaus ir perkeliamo darbuotojo;

2.3.3. iki 2023 m. spalio 1 d. pritaikyti dviejų Savivaldybėje veikiančių ugniagesių komandų (Joniškio ir Giedraičių ugniagesių komandų) garažus Departamento skiriamoms automobilinėms cisternoms;

2.3.4. tinkamai ir laiku atlikti veiksmus ir priimti sprendimus, reikalingus Pilotiniam modeliui įgyvendinti ir nuolat informuoti Departamentą apie Pilotinio modelio įgyvendinimo eigą;

2.3.5. viešinti Pilotinį modelį Molėtų rajono visuomenės informavimo priemonėse, Savivaldybės interneto svetainėje ir per kitus turimus šaltinius;

2.3.6. aktyviai įgyvendinti gaisrų prevencijos priemones, vadovaudamasi Priešgaisrinės saugos įstatymo, taip pat Gaisrų prevencijos veiksmų plano, patvirtinto Lietuvos Respublikos vidaus reikalų ministro 2021 m. liepos 19 d. įsakymu Nr. 1V-607 „Dėl Gaisrų prevencijos veiksmų plano patvirtinimo“, nuostatomis;

2.3.7. užtikrinti, kad nebūtų nutraukta SPT 2021 m. birželio 25 d. sudaryta Patalpos nuomos sutartis Nr. 06-25 iki Departamentas įsigys ar išsinuomos patalpas Alantos ugniagesių komandos veiklai.

2.4. Departamentas įsipareigoja:

2.4.1. ne mažiau kaip penkerius metus nuo Sutarties įsigaliojimo dienos su perkeltais SPT darbuotojais nenutraukti darbo santykių darbdavio iniciatyva be darbuotojo kaltės, taip pat nekeisti darbuotojų darbo sąlygų, kurios blogintų darbuotojų padėtį (darbo apmokėjimą, socialines bei ekonomines sąlygas);

2.4.2. ne mažiau kaip penkerius metus nuo Sutarties įsigaliojimo dienos išlaikyti šiuo metu Savivaldybėje veikiančias penkias ugniagesių komandas;

2.4.3. atnaujinti tris gaisrų gesinimo ir gelbėjimo transporto priemones;

2.4.4. aprūpinti penkias SPT komandas papildoma gaisrų gesinimo ir gelbėjimo darbų įranga;

2.4.5. užtikrinti, kad kiekvienoje pamainoje budėtų 2 ugniagesiai;

2.4.6. aprūpinti ugniagesius tinkama apranga;

2.4.7. pagal galimybes imtis priemonių, susijusių su perimtų ugniagesių komandų infrastruktūros gerinimu ir modernizavimu;

2.4.8. pagal galimybes kuo skubiau atlikti atitinkamus veiksmus, susijusius su naudojamo SPT nekilnojamo turto perėmimu;

2.4.9. apmokėti Savivaldybės pateiktas sąskaitas už perimto SPT nekilnojamo turto komunalines ir ryšių paslaugas ir Alantos ugniagesių komandos patalpų nuomą iki kol Departamentas sudarys atitinkamas sutartis su komunalinių ir ryšių paslaugų tiekėjais ir įsigys ar išsinuomos patalpas Alantos ugniagesių komandos veiklai;

2.4.10. viešinti Pilotinį modelį savo interneto svetainėje ir per kitus turimus šaltinius;

2.4.11. parengti Pilotinio modelio įgyvendinimo rezultatų suvestinę (ataskaitą).

2.5. Šalys turi teisę susipažinti su visais Pilotinio modelio įgyvendinimo dokumentais.

**III. ŠALIŲ ATSAKOMYBĖ**

3.1. Šalys įsipareigoja susilaikyti nuo veiksmų, kurie pažeistų Sutarties sąlygas, darytų žalą Šalių interesams bei tarpusavio santykiams.

3.2. Šalys, neįvykdžiusios ir (ar) netinkamai įvykdžiusios Sutartyje nustatytus įsipareigojimus, atsako Lietuvos Respublikos teisės aktų nustatyta tvarka ir (ar) atlygina kitai Sutarties šaliai dėl to jos patirtas tiesiogines išlaidas.

**IV. NENUGALIMOS JĖGOS APLINKYBĖS**

4.1. Nė viena iš Šalių nebus atsakinga už bet kokių Sutartyje numatytų įsipareigojimų nevykdymą ar netinkamą vykdymą, jei ta Šalis įrodo, kad toks nevykdymas buvo nulemtas nenugalimos jėgos, valstybės veiksmų ar veiksmų, kurių Šalis protingai negali kontroliuoti (toliau – nenugalimos jėgos aplinkybės).

4.2. Kiekviena Šalis kuo greičiau, tačiau ne vėliau kaip per 3 dienas, privalo pranešti apie nenugalimos jėgosaplinkybių atsiradimą kitoms Šalims raštu ir aptarti Sutarties vykdymo galimybes ar jos nutraukimą. Šalis, kuri nepraneša kitoms Šalims apie nenugalimos jėgos aplinkybių atsiradimą, praranda teisę į atsakomybės netaikymą už Sutarties nevykdymą.

4.3. Esant nenugalimos jėgos aplinkybių, Šalys bus atleidžiamos nuo jų sutartinių įsipareigojimų.

**V. SUTARTIES GALIOJIMAS, PAKEITIMAS IR NUTRAUKIMAS**

5.1. Sutartis įsigalioja jos pasirašymo dieną (kai Sutartį pasirašo paskutinioji Šalis) ir galioja iki visiško Sutarties įsipareigojimų įvykdymo arba iki tol, kol ji nutraukiama Sutartyje ar teisės aktuose nustatytais atvejais ir tvarka.

5.2. Sutartis gali būti pakeičiama visoms Šalims pasirašius susitarimą dėl Sutarties pakeitimo, kuris tampa neatsiejama Sutarties dalimi.

5.3. Šalys turi teisę nutraukti Sutartį, jei:

5.3.1. kita Šalis nevykdo Sutartyje nustatytų įsipareigojimų;

5.3.2. norinti nutraukti Sutartį Šalis dėl svarbių priežasčių jos negali toliau vykdyti.

5.4. Norinti nutraukti Sutartį Sutarties 5.3 papunktyje nustatytais pagrindais Šalis turi apie tai raštu informuoti kitas Šalis, likus ne mažiau kaip 30 (trisdešimt) dienų iki Sutarties nutraukimo dienos. Per šį terminą Šalys turi stengtis toliau vykdyti Sutartį, priešingu atveju – užtikrinti, kad dėl Sutarties nutraukimo būtų patirta kuo mažiau nuostolių.

**VI. BAIGIAMOSIOS NUOSTATOS**

6.1. Sutartis sudaryta ir turi būti vykdoma pagal Lietuvos Respublikos įstatymus.

6.2. Sutartyje neaptartos sąlygos sprendžiamos Šalių susitarimu, vadovaujantis Lietuvos Respublikos civilinio kodekso nuostatomis.

6.3. Šalių teisės ir įsipareigojimai pagal Sutartį negali būti perleisti tretiesiems asmenims.

6.4. Ginčai, kylantys iš Sutarties, sprendžiami derybomis. Jei Šalys ginčo neišsprendžia per 30 dienų, bet kuri Šalis gali kreiptis į teismą dėl savo teisių gynimo. Sutarčiai taikoma Lietuvos Respublikos teisė.

6.5. Sutartis sudaryta lietuvių kalba 3 (trimis) originaliais egzemplioriais, turinčiais vienodą juridinę galią, po vieną egzempliorių kiekvienai Šaliai.

**VII. ŠALIŲ REKVIZITAI**

|  |  |  |
| --- | --- | --- |
| Lietuvos Respublikos vidaus reikalų ministerija  Šventaragio g. 2, 01510 Vilnius  Juridinio asmens kodas 188601464  Tel. (8 5) 271 7130  El. p. [bendrasisd@vrm.lt](mailto:bendrasisd@vrm.lt)  Vidaus reikalų ministrė (A. V.)  Agnė Bilotaitė  \_\_\_\_\_\_\_\_\_\_\_\_\_\_  (parašas)  \_\_\_\_\_\_\_\_\_\_\_\_\_\_  (data) | Priešgaisrinės apsaugos ir gelbėjimo departamentas prie Vidaus reikalų ministerijos  Švitrigailos g. 18, 03223 Vilnius  Juridinio asmens kodas 188601311  Tel. (8 5) 271 6866  El. p. pagd@vpgt.lt  Direktorius  (A. V.)  Saulius Greičius  \_\_\_\_\_\_\_\_\_\_\_\_\_\_  (parašas)  \_\_\_\_\_\_\_\_\_\_\_\_\_\_  (data) | Molėtų rajono savivaldybė  Vilniaus g. 44, 33140 Molėtai  Juridinio asmens kodas  188712799  Tel. 8 383 54761  El. p. savivaldybe@moletai.lt  Meras  (A. V.)  Saulius Jauneika  \_\_\_\_\_\_\_\_\_\_\_\_\_\_  (parašas)  \_\_\_\_\_\_\_\_\_\_\_\_\_\_  (data) |